[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.11.2009

KOM(2009)617 endelig

RAPPORT FRA KOMMISSIONEN

DEN 20. ÅRSRAPPORT OM STRUKTURFONDENE – GENNEMFØRELSE 2008 [SEK(2008) xxx]

INDHOLDSFORTEGNELSE

1. Indledning 3

2. Analyse af gennemførelsen 4

3. Sammenhæng og koordinering 8

4. Evalueringer 10

5. Kontrol 11

6. Udvalg og komitéer, der bistår Kommissionen 13

SEK(2009)1495

RAPPORT FRA KOMMISSIONEN

DEN 20. ÅRSRAPPORT OM STRUKTURFONDENE – GENNEMFØRELSE 2008

Denne rapport fremlægges i henhold til artikel 45, stk. 2, i forordning (EF) nr. 1260/1999 om vedtagelse af generelle bestemmelser for strukturfondene. Den dækker de aktiviteter, der har relation til den strukturfondstøtte, der er ydet i 2008 i forbindelse med perioden 2000-2006.

Yderligere detaljerede oplysninger findes i arbejdsdokumentet fra Kommissionens tjenestegrene (vedføjet som bilag til denne rapport).

1. Indledning

2008 var det niende år, hvor strukturfondprogrammerne og –projekterne for programmeringsperioden 2000-2006, blev gennemført. I alt blev der i 2008 forvaltet 718[1] programmer.

Ud over gennemførelsen af strukturfondprogrammerne og –projekterne for 2000-2006 samt forberedelsen til deres afslutning var Kommissionen i 2008 også kraftigt involveret i planlægning og programmering af 434 programmer (317 EFRU, 117 ESF)[2] for perioden 2007-2013.

Bestræbelserne blev fortsat med hensyn til at forbedre kvaliteten af de programmer og projekter, der blev medfinansieret af strukturfondene, et mål der også omfatter en ansvarlig finansiel forvaltning af programmerne. Partnerskabsmodellen, bedre finansiel forvaltning, kontrol og evaluering har frembragt resultater af meget høj kvalitet og også bidraget til god forvaltning af medfinansierede programmer og projekter.

Den efterfølgende evaluering af mål 1- og 2-programmer for 2000-2006 forventes at være afsluttet ved udgangen af 2009. Den efterfølgende evaluering af ESF-programmerne forventes at være afsluttet i begyndelsen af 2010. Desuden blev de efterfølgende evalueringer for fællesskabsinitiativerne Urban og Interreg også iværksat i 2008. Den efterfølgende evaluering af Fællesskabets Equal-initiativ blev iværksat i begyndelsen af 2009. I forbindelse med Det Finansielle Instrument til Udvikling af Fiskeriet (FIUF) blev udliciteringen af de efterfølgende evalueringer iværksat i slutningen af 2008.

Udvekslingen af erfaringer blev fremmet, især gennem de mellemregionale og bymæssige netværk og konferencen "Regions for Economic Change" i februar 2008, hvor prisen "RegioStars" for første gang blev uddelt til nyskabende projekter om god praksis.

Som den hidtil største begivenhed i forbindelse med samhørighedspolitikken, blev OPEN DAYS-arrangementet – "Europæisk uge for regioner og byer" afholdt sammen med Regionsudvalget og 216 regioner og byer over hele EU under overskriften "Regioner og byer i en verden fuld af udfordringer".

Både det slovenske og det franske formandskab har anerkendt betydningen af ESF ved at tilrettelægge konferencer på højt niveau, nemlig en i Maribor i juni 2008 og en i Le Havre i september 2008.

2. Analyse af gennemførelsen

2.1. Gennemførelse af budgettet

2.1.1. EFRU

2008 var et godt år for så vidt angår budgetudførelse på trods af et stadig dårligere økonomisk klima. Den reelle gennemførelsesprocent for betalinger nåede op på 99,9 % (samme resultat som for 2007 og 2006) med 15,1 mia. EUR, der fordeles til medlemsstaterne til regionale programmer og projekter. Gennemførelsesprocenten for betalingsbevillingerne var højere end oprindeligt planlagt for alle mål: Der blev udbetalt 11,5 mia. EUR til mål 1, 2,4 mia. EUR til mål 2, 1 mia. EUR til Interreg III og 0,2 mia. EUR til andre programmer (Urban, Nyskabende Aktioner, Peace).

Gennemførelsen i 2008, for så vidt angår perioden 2000-2006, har oversteget de oprindelige prognoser (15,1 mia. EUR blev udbetalt i stedet for de budgetterede 9,2 mia. EUR). Forpligtelser fra tidligere år, for hvilke der stadig skulle foretages betalinger (uindfriede forpligtelser), udgjorde i alt 12,6 mia. EUR ved udgangen af 2008 i forhold til 27,7 mia. EUR ved udgangen af 2007. Det udgør 9,7 % af de samlede forpligtelser for perioden 2000-2006 og svarer til 7 måneders forpligtelser, hvis man regner med et gennemsnit på 20 mia. EUR pr. år.

I 2008 fandt den såkaldte "n+2"-regel ikke anvendelse på forpligtelsestranchen for 2006. I stedet for vil det samlede beløb, der skal frigives i henhold til "n+2"-reglen for programmeringsperioden 2000-2006, kunne opgøres, når de operationelle programmer afsluttes.

Ved udgangen af 2008 er der for hele perioden blevet udbetalt 118 mia. EUR til medlemsstaterne. Det svarer til en absorptionsandel for alle medlemsstater på 91 % af de 129,4 EUR mia., der er den samlede allokering.

I forbindelse med den finansielle krise og genopretningsplanen, som Kommissionen har foreslået, er der blevet bevilget en forlængelse på seks (eller tolv) måneder til det enkelte program til de medlemsstater, der ansøger herom. Ud af 379 programmer i perioden 2000-2006 har 281 (eller 74 %) svarende til 90 % af EFRU's midler valgt at forlænge tidsrummet for deres støtteberettigelse.

2.1.2. ESF

Med hensyn til budgetgennemførelse var 2008 et tilfredsstillende år for ESF på trods af de usædvanlige omstændigheder som følge af den økonomiske og finansielle krise.

For programmeringsperioden 2000-2006 nåede forbruget af betalingsbevillinger i 2008 op på 6,394 mia. EUR, hvilket svarer til 98 % af den årlige allokering af betalingsbevillinger. Forbruget i 2008 fordelt pr. mål spænder fra 90,91 % af de årlige betalingsbevillinger for mål 2 til 100 % for mål 1.

De samlede udestående forpligtelsesbevillinger ved udgangen af 2008 beløb sig til 6,4 mia. EUR (sammenlignet med 12,9 mia. EUR i 2007). Dette udgør 9,3 % af de samlede forpligtelsesbevillinger for perioden 2000-2006.

I 2008 fandt den såkaldte "n+2"-regel ikke anvendelse. Det samlede beløb, der frigives i henhold til "n+2"-reglen for programmeringsperioden 2000-2006, vil kunne opgøres, når de operationelle programmer afsluttes.

For hele perioden er der ved udgangen af 2008 blevet udbetalt 62,2 mia. EUR (svarende til 90,7 % af den samlede allokering) til medlemsstaterne.

I tråd med lovgivningen kan betalinger for perioden 2000-2006 fortsætte indtil udgangen af 2008. I forbindelse med den finansielle krise og den genopretningsplan, som Kommissionen har foreslået, er der imidlertid blevet bevilget en forlængelse på seks (eller tolv) måneder til det enkelte program til de medlemsstater, der ansøger herom. Af de 91 programmer, som GD EMPL koordinerer, har 68 (eller 75 %) valgt at forlænge tidsrummet for deres støtteberettigelse.

2.1.3. EUGFL

Det samlede beløb, der blev udbetalt i 2008 via Udviklingssektionen under EUGFL, var på 2,0 mia. EUR. Gennemførelsesprocenten for betalingsbevillinger under EUGFL for programmer til udvikling af landdistrikterne for perioden 2000-2006 nåede op på 97,2 % (under hensyntagen til alle Fællesskabets midler på EUGFL's budgetposter, herunder et beløb på 0,19 mia. EUR, der blev overført ved udgangen af 2008 fra andre budgetposter, som ikke havde forbindelse til strukturfondene). Hvis gennemførelsesprocenten blev beregnet ved at anvende det oprindelige budget for betalingsbevillinger, ville den være på 100 %.

I 2008 var der ingen forpligtelser for programmer til udvikling af landdistrikterne for perioden 2000-2006 med undtagelse af et beløb på 0,14 mio. EUR for ét program.

Forpligtelser fra tidligere år, for hvilke der stadig skulle foretages betalinger (uindfriede forpligtelser), udgjorde ved udgangen af 2008 i alt 1,8 mia. EUR i forhold til 3,9 mia. EUR i 2007.

Som anført ovenfor var 2006 det sidste år i programmeringsperioden, og derfor blev "n+2"-reglen for beløb, der skal frigives, ikke anvendt i 2008. Størrelsen på sådanne beløb, der skal frigives, vil blive beregnet ved programafslutningen for perioden 2000-2006 i tråd med Kommissionens retningslinjer for afslutning af programmer.

2.1.4. FIUF

Budgetgennemførelsen i 2008 var meget tilfredsstillende. Den overordnede gennemførelsesprocent var på 97,8 % med 320 mio. EUR, der blev udbetalt til medlemsstaterne. Med hensyn til gennemførelsesprocenten for betalingsbevillingerne blev der udbetalt 195,7 mio. EUR under mål 1 og 124,3 mio. EUR ud over mål 1. Gennemførelsesprocenten i 2008 for perioden 2000-2006 er på 320 mio. EUR sammenlignet med det oprindeligt budgetterede på 269 mio. EUR.

De samlede uindfriede forpligtelser for FIUF ved udgangen af 2008 var på 449,3 mio. EUR (i forhold til 812,5 mio. EUR i 2007). Dette udgør 11,3 % af de samlede bevillinger for perioden 2000-2006.

For hele perioden er der ved udgangen af 2008 blevet udbetalt 3 515,2 mio. EUR til medlemsstaterne. Det udgør en absorptionsandel for alle medlemsstater på 89,3 % af de 3 935,8 mia. EUR, der er den samlede allokering.

2.2. Programgennemførelse

2.2.1. Mål 1

Mål 1-programmerne fokuserede på basisinfrastrukturprojekter (41,4 %), og over halvdelen (51,9 %) af alle investeringer i denne kategori vedrørte transportinfrastruktur. Over en tredjedel (33,3 %) af mål 1-midlerne blev investeret i produktionsvilkår, hvor fokus fortsat var på støtte til små og mellemstore virksomheder (SMV'er) og håndværkssektoren (28,3 %). Projekter målrettet mod menneskelige ressourcer tegnede sig for 23,2 % af midlerne i mål 1-regioner. De vigtigste interventionsområder i den forbindelse er fordelt næsten ligeligt mellem arbejdsmarkedspolitikker (31,3 %), almen uddannelse og erhvervsuddannelse (30,9 %).

2.2.2. Mål 2

Mål 2-programmerne fokuserede fortsat hovedsageligt på produktionsvilkår, og over halvdelen af alle finansielle ressourcer (55,5 %) var afsat til denne kategori. På dette område tegner støtten til SMV'er og håndværkssektoren sig for hovedparten, nemlig 55,8 %. Det næstvigtigste område, der fik støtte, var basisinfrastruktur, med 29,7 % af alle mål 2-midler. I modsætning til mål 1-programmerne var de vigtigste områder i finansiel henseende planlægning og sanering af industriområder (45,4 %). Inden for kategorien menneskelige ressourcer (10,2 % af alle investeringer i mål 2-regioner) var de væsentligste områder arbejdsstyrkens fleksibilitet, iværksættervirksomhed, nyskabelse, informations- og kommunikationsteknologi (30,5 %).

2.2.3. Mål 3

Gennemførelsen af ESF-programmerne fokuserede i 2008 fortsat på støtte til den europæiske beskæftigelsesstrategi, navnlig foranstaltninger, som tager sigte på at forbedre beskæftigelsesegnetheden på arbejdsmarkedet (31,3 %), livslang læring (foranstaltninger til udvikling af almen uddannelse og erhvervsuddannelse udgjorde 22,3 % af udgifterne), social rummelighed (20,7 %) og lige muligheder (6,4 %). Der var fortsat en markant forskel i den konkrete finansielle gennemførelse af programmerne mellem landene i EU-15, hvor man fortsatte med gennemførelsen af programmer, der har været etableret i flere år, og landene i EU-10, hvor nogle medlemsstater har betydelige problemer med at få iværksat visse projekter og foranstaltninger.

2.2.4. Fiskeri uden for mål 1

Udgifter under FIUF-programmerne uden for mål 1 fokuserede på forarbejdning og marketing (25,2 %). Det næstvigtigste punkt var virksomhedernes foranstaltninger (15,4 %) efterfulgt af akvakultur (12,4 %). Udgifter til ophugning udgjorde 11 % i 2008.

2.2.5. Fællesskabsinitiativer

2.2.5.1. Interreg

Ved udgangen af 2008 var der i forbindelse med de 81 Interreg III/naboskabsprogrammer udvalgt ca. 15 000 projekter og netværk med det formål at begrænse virkningerne af nationale grænser, sprogbarrierer og kulturforskelle og udvikle grænseområder, støtte strategisk udvikling og territorial integration på tværs af større områder i EU og forbedre integrationen i forhold til naboerne. Der er også ydet støtte til effektivisering af regionale udviklingspolitikker og -instrumenter gennem udveksling af god praksis og erfaring.

I 2008 forløb gennemførelsen af de 81 Interreg III/naboskabsprogrammer fortsat godt med en gennemførelsesprocent for betalinger på 85 %. Som et resultat af samarbejdsprogrammernes og -projekternes mere specifikke art og udfordringerne i forbindelse med disse kunne frigørelser som følge af "n+2-reglen", svarende til inddrivelse af i alt 3,74 mio. EUR, ikke undgås for nogle programmer.

2.2.5.2. Equal

Fællesskabets Equal-initiativprogrammer er afsluttet administrativt i de fleste medlemsstater. Kun et fåtal bad om en udskydelse af slutdatoen for støtteberettigelse til 2009 for at opnå en højere absorptionsandel og fortsætte mainstreamingaktiviteterne.

De fleste medlemsstater koncentrerede deres aktiviteter i forbindelse med Equal på konsolidering, dokumentation og sammenfatning af projektresultater, på formidlingsaktiviteter som f.eks. slutkonferencer om erfaringer og integrering af resultaterne og tilgangen i forbindelse med Equal i de operationelle ESF-programmer 2007-2013, f.eks. gennem overflytning af personale, fortsættelse af nationale tematiske netværk, finansiering af tværnationale og nyskabende projekter eller forpligtelse til aktivt at deltage i læringsnetværk for ESF-ledere.

2.2.5.3. Urban

Arbejdet med at forvalte de 71 operationelle programmer til gennemførelse af fællesskabsinitiativet Urban fortsatte i 2008 gennem årsrapporter, overvågningsudvalg og årlige møder. Arbejdet med at forvalte Urbact I-programmet fortsatte også gennem overvågningsudvalg, rapporteringsprocedurer og en tæt opfølgning af de to "fast track" pilotnetværk. Urbact II-programmet er også et af de vigtigste instrumenter i forbindelse med initiativet "Regioner for Økonomisk Forandring", der har til formål at sørge for en hurtigere gennemførelse af god praksis og nyskabende koncepter.

2.2.5.4. Leader+

Fællesskabsinitiativet Leader+ består af tre aktioner: gennemførelse af lokale udviklingsstrategier via offentlige/private partnerskaber, samarbejde mellem landdistrikterne og netværksarbejde. Der blev godkendt ca. 73 Leader+- programmer for EU-15 for perioden 2000-2006. Medlemsstater, der for nylig er blevet medlem af EU, havde muligheden for at integrere foranstaltninger af Leader+-typen i deres mål 1-programmer under EUGFL.

De fleste nationale netværk i forbindelse med Leader+ ophørte med at virke i 2008. Den vigtigste aktivitet ved udgangen af programmeringsperioden var formidling og videregivelse af knowhow. Det Europæiske LEADER+ Observatorium offentliggjorde i 2008 en anden og tredje publikation, der indeholdt i alt 50 eksempler på god praksis.

2.2.6. Nyskabende aktioner

2.2.6.1. EFRU

Generaldirektoratet for Regionalpolitik forvaltede også 181 regionale programmer vedrørende nyskabende aktioner (hvoraf der pr. den 31. december 2008 var blevet afsluttet 124, heraf blev 39 afsluttet i løbet af 2008), som bidrager til at fremme nyskabelse på strategisk plan i regionerne ved at eksperimentere med nyskabende metoder og praksis, der skal forbedre niveauet for nyskabelse og kvaliteten af EU-støtte under tre overskrifter: viden og teknologisk nyskabelse, informationssamfundet og bæredygtig udvikling.

2.2.6.2. ESF

I 2008 blev de resterende nyskabende aktioner for 2004 afsluttet, og et betydeligt antal af projekterne for 2005 og 2006 blev også afsluttet. Generaldirektoratet for Beskæftigelse, Sociale Anliggender, Arbejdsmarkedsforhold og Ligestilling forvaltede de resterende projekter, der var blevet udvalgt i løbet af runderne i 2005 og 2006 sammen med to projekter vedrørende formidlingsaktiviteter. Generaldirektoratet afholdt også et seminar i 2006 for initiativtagerne til projekter og samarbejdede med Generaldirektoratet for Regionalpolitik om etableringen af et opfølgende netværk, hvor tidligere initiativtagere til projekter blev inddraget, især i Tyskland.

3. Sammenhæng og koordinering

3.1. Overensstemmelse med andre EU-politikker

3.1.1. Konkurrence

Der var ingen væsentlige udviklinger at berette om med hensyn til statsstøttepolitikken i rapporteringsperioden 2008.

3.1.2. Det indre marked

Medlemsstaterne skal endvidere sikre, at operationer, der medfinansieres af fondene, er i overensstemmelse med direktiverne om offentlige indkøb. Hvis Kommissionen får kendskab til en overtrædelse af fællesskabslovgivningen, eller hvis revisioner viser, at en sådan foreligger, træffes der passende foranstaltninger. Der er indført ny lovgivning om offentlige indkøb og tildeling af bygge- og anlægskoncessioner for at give både den private og den offentlige sektor større retssikkerhed.

3.1.3. Miljø

I forbindelse med de igangværende programmer har fokus fortsat været på at sikre overholdelsen af gældende EU-ret i forbindelse med byspildevand, vandforsyning, affaldshåndtering og biodiversitet. Andre vigtige investeringsområder har været miljøinnovation og oprensning af forurenet jord. Fremme af bæredygtig udvikling er fortsat via investeringer i miljøvenlig transport og energi og ved en proaktiv indsats for, at projekter overholder miljølovgivningen.

3.1.4. Transport

Den primære kilde til Fællesskabets støtte til gennemførelsen af EU's prioriteringer på transportområdet er fortsat samhørighedsprogrammer, jf. hvidbogen "Den europæiske transportpolitik frem til 2010 - De svære valg" og dens midtvejsevaluering fra 2006. I overensstemmelse hermed har fondene været anvendt både i TEN-T-projekter såvel som projekter, der fremmer samspil mellem transportformer, energieffektivitet i transportsektoren, intelligente transportsystemer og mobilitet i bytrafik.

3.1.5. Ligestilling mellem kvinder og mænd

Kommissionen arbejdede med gennemførelsen af "En Køreplan for Ligestilling mellem Kvinder og Mænd", der afspejler Kommissionens forpligtelse på dette område. I den forbindelse er ligestilling mellem kvinder og mænd og integrering af kønsaspektet i alle politikker og aktioner tværgående spørgsmål, der har relation til alle programmer i programmeringsperioden 2007-2013. På et møde i Gruppen på Højt Plan om Integration af Kønsaspektet i Strukturfondssammenhæng i juni 2007 understregedes betydningen af at inddrage organer, der beskæftiger sig med kønsaspektet, i udfærdigelsen og gennemførelsen af programmerne.

3.2. Koordinering af instrumenter

3.2.1. Strukturfondene og Samhørighedsfonden

I 2000-2006 modtog alle 25 medlemsstater strukturfondsstøtte, mens 13 medlemsstater også modtog støtte fra Samhørighedsfonden, som gives til mindre velstillede lande. Strukturfondene (især EFRU) er blevet nøje koordineret med hinanden og med Samhørighedsfonden for at undgå overlapning af projektstøtte.

3.2.2. Strukturfondene og EIB/EIF

Kommissionen, EIB og EIF udbyggede deres samarbejde ved at iværksætte tre initiativer, Jaspers, Jeremie og Jessica, med det formål at bistå med gennemførelsen af individuelle projekter i programmeringsperioden 2007-2013.

2008 var det første hele driftsår for Jaspers (Joint Assistance to Support Projects in European Regions). Ved udgangen af året havde Jaspers en aktiv "beholdning" på 280 opgaver og havde afsluttet 82 opgaver i 2008 sammenlignet med 22 i 2007.

Det nye Jeremie-initiativ (Joint European Resources for Micro-to-Medium Enterprises), der har til formål at forbedre SMV'ernes adgang til finansiering i regionerne, var en succes i det første år 2008 og blev anvendt af regionerne, forvaltningsmyndighederne, erhvervslivet og banksektoren.

Med Jessica-initiativet (Joint European Support for Sustainable Investment in City Areas), som fokuserer på bæredygtig investering, vækst og beskæftigelse i Europas byområder, indføres der et kulturskifte i den måde, strukturfondstøtten ydes på, og der opmuntres til genanvendelige finansieringsformer og et skifte væk fra tilskud som eneste finansieringsform.

4. Evalueringer

I 2008 fortsatte Kommissionen med at udarbejde evalueringer til støtte for beslutningstagningen i forbindelse med samhørighedspolitikken.

En analyse af de nyskabende projekter, der medfinansieres af EFRU, og som lægger vægt på succesfaktorerne og de fælles begrænsninger og hindringer, blev afsluttet. Analysen giver større indsigt i de mekanismer, som fremmer innovation, og tager udgangspunkt i dokumentation fra udvalgte EFRU-medfinansierede projekter fra forskellige regioner. Der gøres ligeledes en indsats for at udforme og afprøve konkrete metoder og redskaber, som kan anvendes til projektanalyser.

Den efterfølgende evaluering af mål 1 og mål 2 for perioden 2000-2006, dvs. et sæt på i alt 12 indbyrdes forbundne "arbejdspakker" tidsmæssigt forskudt i forhold til hinanden, med det formål at undersøge forskellige aspekter af effektiviteten i samhørighedspolitikken blev fortsat udført. Med hensyn til den efterfølgende evaluering af ESF-programmerne for 2000-2006 blev en forberedende undersøgelse, der skal analysere relevansen og pålideligheden af de tilgængelige oplysninger, afsluttet i løbet af 2008. Med udgangspunkt i denne undersøgelse blev den vigtigste efterfølgende evaluering og to efterfølgende tematiske evalueringer iværksat i slutningen af 2008.

I forbindelse med Det Finansielle Instrument for Udvikling af Fiskeriet (FIUF) blev udliciteringen af de efterfølgende evalueringer iværksat i slutningen af 2008.

Desuden blev de efterfølgende evalueringer vedrørende fællesskabsinitiativerne Urban og Interreg iværksat i 2008. Den efterfølgende evaluering af Fællesskabets Equal-initiativ blev iværksat i begyndelsen af 2009.

En anden vigtig opgave for Kommissionen var at rådgive medlemsstaterne om metoder og arrangere erfaringsudveksling om evaluering. I den forbindelse er Evalsed, et interaktivt onlineredskab til evaluering af den samfundsøkonomiske udvikling, nu ved at blive opdateret.

5. Kontrol

5.1. EFRU

For perioden 1994-1999 blev der udført afsluttende revisioner på et udsnit af 57 programmer (herunder 1 Interreg-program og 2 mål 2-programmer for 1994-1999), som omfattede alle EU-15. Ved udgangen af 2008 var 40 ud af 55 procedurer blevet afsluttet, og der var anvendt finansielle korrektioner for et beløb på ca. 258 mio. EUR. For de resterende 17 tilfælde vil der blive truffet en beslutning i 2009.

For programmer vedtaget for perioden 2000-2006 blev der udført i alt 207 kontrolbesøg (ekskl. Interreg), hvor centrale aspekter af forvaltnings- og kontrolsystemerne i medlemsstaterne blev undersøgt; af disse kontrolbesøg blev 22 udført i 2008. Derudover blev der gennemført 21 kontrolbesøg for at undersøge afviklingsorganerne i relation til EFRU med henblik på at kontrollere medlemsstaternes forberedelser til projektafslutning og kortlægge og afbøde de dermed forbundne risici. Med hensyn til Interreg blev der efter bemærkningerne i den årlige aktivitetsrapport 2007 om 51 Interreg III-programmer udarbejdet en plan for en intensiv revision, hvor antallet af kontrollerede programmer steg fra 8 ved udgangen af 2007 til 23 ved udgangen af 2008, hvilket svarer til en dækning på 54,1 % af beløbet for programmerne.

5.2. ESF

For perioden 1994-1999 blev sidste hånd lagt på de afsluttende revisioner med revisionen af tre projekter i Tyskland (Brandenburg) og af afslutningserklæringerne i Belgien (Flandern). Som et resultat blev målsætningerne – dvs. dækning af alle medlemsstater og en rimelig andel af programmerne – opfyldt for de afsluttende revisioner 1994-1999.

For perioden 2000-2006 blev der tilrettelagt 113 kontrolbesøg, der både vedrørte revisionen af a) ikke dækkede (helt eller delvist) operationelle programmer, der var blevet udpeget i risikoanalysen fra 2007, og b) opfølgende kontrolbesøg vedrørende gennemførelsen af handlingsplaner, der var blevet aftalt som led i procedurer om suspension, eller resultater som følge af det revisionsarbejde, som Den Europæiske Unions Revisionsret udfører og c) revisionen af et udsnit af operationer. Desuden blev der udført fem kontrolbesøg som forberedelse til afslutningen af perioden 2000-2006, 76 revisioner af substanstestningen af operationer (stikprøvekontrol inklusive gennemgang af skriftlig dokumentation og kontrolbesøg på stedet) og 18 opfølgende kontrolbesøg.

5.3. EUGFL

Med hensyn til perioden 1994-1999 blev det efterfølgende revisionsprogram allerede afsluttet i 2006. Der er iværksat en række procedurer vedrørende finansielle korrektioner. I det år vedtog Kommissionen 3 beslutninger om finansiel korrektion af 15 programmer.

I løbet af 2008 blev der for perioden 2000-2006 (EU-25) revideret 26 programmer svarende til 45,3 % af den planlagte udgift. Siden 2000 er i alt 92 ud af de 152 godkendte programmer, der hører ind under Udviklingssektionen under EUGFL, blevet revideret. De reviderede programmer omfatter 94,3 % af de planlagte EUGFL-bidrag og 60,6 % af antallet af programmer. I det år vedtog Kommissionen 3 beslutninger om finansiel korrektion af 3 programmer, svarende til inddrivelse af 18,8 mio. EUR.

5.4. FIUF

I slutningen af 2008 var der for perioden 1994-1999 afsluttet 50 ud af 52 programmer, og 2 er ved at blive afsluttet gennem en beslutning om finansiel korrektion (vedtaget i begyndelsen af 2009). Procentdelen af de afsluttede programmer eller programmer, der er ved at blive afsluttet, udgør 94,2 %.

For så vidt angår perioden 2000-2006, fokuserede de 8 revisioner af FIUF i 2008, som omfattede 9 operationelle programmer, på verifikation og opfølgning af den effektive drift af forvaltnings- og kontrolsystemerne og forberedelse til afslutning af programmerne. GD MARE har udført i alt 44 kontrolbesøg, der omfatter alle dets 18 programmer, som finansieres via én fond, såvel som 14 programmer, der finansieres via flere fonde, og som tegner sig for et bidrag på 286,94 mio. EUR (6,92 % af det samlede oprindelige budget for 2000-2006). I alt har systemrevisionerne foretaget af GD MARE omfattet 94 % af de samlede oprindelige FIUF-bidrag for 2000-2006. De finansielle korrektioner i 2008 svarede til inddrivelse af 1,65 mio. EUR.

Erfaringer med kontrol

Der er fortsat risiko for, at visse forvaltnings- og kontrolsystemer for strukturfondsprogrammerne stadig er behæftet med materielle svagheder i visse medlemsstater. For så vidt angår de tilfælde, hvor identificerede mangler ved systemerne fortsat gør sig gældende, er Kommissionen dog ved at afslutte opfølgningen af planer for en afhjælpningsindsats eller har iværksat suspensionsprocedurer og/eller finansiel korrektion, som vil blive afsluttet i 2009.

5.5. OLAF

I løbet af 2008 gennemførte OLAF 41 kontrolbesøg i medlemsstaterne i forbindelse med foranstaltninger, der var medfinansieret af strukturfondene. Ca. 23 af disse kontrolbesøg omfattede kontrol på stedet[3] (under kontrolbesøgene blev der 31 gange udført kontrol på stedet af erhvervsdrivende), og 18 andre former for kontrolbesøg blev udført for at indsamle oplysninger eller bistå enten nationale myndigheder eller retsmyndigheder.

I overensstemmelse med forordning (EF) nr. 1681/94[4] og (EF) nr. 1828/2006[5] indberettede medlemsstaterne i 2008 ca. 3 869 sager[6] med uregelmæssigheder til Kommissionen vedrørende 528 647 682 EUR i forbindelse med medfinansierede foranstaltninger i programmeringsperioderne 1994-99, 2000-2006 og 2007-2013. 62 sager vedrører programmeringsperioden 1994-99 og har en finansiel virkning på ca. 11 mio. EUR. Medlemsstaterne har meddelt Kommissionen, at de nationale administrative og/eller retlige procedurer er blevet afsluttet for en række af disse sager, og at der er inddrevet et beløb på 109 811 425 EUR.

6. Udvalg og komitéer, der bistår Kommissionen

6.1. Koordinationsudvalget for Fondene (COCOF)

De vigtigste emner, der blev drøftet af Koordinationsudvalget for Fondene i 2008 var finansieringen af programmet til anvendelse af operationel og ikke-operationel teknisk bistand, afslutningen af Interreg III-programmerne for 2000-2006, finansieringsteknik, større projekter, indtægtsskabende projekter, støtteberettigelse i forbindelse med aktiviteter vedrørende energieffektivitet og vedvarende energi og god praksis i forbindelse med forvaltningskontrol, der udføres af medlemsstaterne.

6.2. ESF-udvalget

I 2008 drøftede ESF-udvalget (i henhold til traktatens artikel 147) Lissabonpakken, den nye sociale dagsorden og vedtog en udtalelse om evaluering af EU-budgettet med særlig fokus på målet om at opnå fuld beskæftigelse, kvalitetsarbejde og social samhørighed og om udviklingen af det europæiske arbejdsmarked og investeringer i menneskelig kapital. ESF-udvalget blev også hørt om grønbogen om territorial samhørighed og om Kommissionens forslag, der har til formål at maksimere strukturfondenes bidrag, især ESF, for at afbøde krisen som led i den europæiske økonomiske genopretningsplan. Den tekniske arbejdsgruppe under ESF fortsatte sit program for gensidige læring vedrørende anvendelsen af offentlige udbud i forbindelse med ESF-operationer, afslutningen af programmerne for 2000-2006 og eksemplerne på ESF-udviklingsprogrammer for menneskelige ressourcer.

6.3. Komitéen for Landbrugsstrukturerne og Udviklingen af Landdistrikterne (STAR)

Star-komitéen mødtes 7 gange i 2008 og afgav positiv udtalelse om tre ændringer af det særlige tiltrædelsesprogram for landbrug og udvikling af landdistrikter (Sapard) vedrørende Bulgarien (2 ændringer) og Kroatien i henhold til artikel 4 i Rådets forordning (EF) nr. 1268/1999.

6.4. Komitéen for Fiskeri- og Akvakulturstrukturer (CSFA)

I 2008 blev komitéen hørt i forbindelse med en række emner, herunder det europæiske åbenhedsinitiativ og retningslinjerne for fastsættelse af finansielle korrektioner af udgifter, som er medfinansierede af strukturfondene eller Samhørighedsfonden i forbindelse med manglende opfyldelse af bestemmelserne om offentlige indkøb.

[1] 226 mål 1- og mål 2-programmer, 47 mål 3-programmer, 12 FIUF (bortset fra mål 1), 81 Interreg-programmer, 71 Urban-programmer, 27 Equal-programmer, 73 Leader+-programmer og 181 programmer for nyskabende aktioner.

[2] Jf. meddelelse om resultaterne af forhandlingerne vedrørende strategier og programmer for programmeringsperioden 2007-2013.

[3] Forordning (EF) nr. 2185/1996, EFT L 292 af 15.10.1996, s. 2.

[4] EFT L 178 af 12.7.1994, s. 43.

[5] EUT L 371 af 27.12.2006, s. 1.

[6] 2007: I 2006 blev der indberettet 3 671 sager. Det samlede beløb for disse indberetninger var på 694 362 858 EUR.